CELEX: 
Language: lt
Date: 2021-08-17 00:00:00
Title: KOMISIJOS REGLAMENTAS (ES) …/... kuriuo dėl draudimo ūkinius neatrajotojus, išskyrus kailinius gyvūnus, šerti gyvūniniais baltymais iš dalies keičiamas Europos Parlamento ir Tarybos reglamento (EB) Nr. 999/2001 IV priedas

KOMISIJOS REGLAMENTAS (ES) …/...
            
            
               2021 08 17
            
            
               kuriuo dėl draudimo ūkinius neatrajotojus, išskyrus kailinius gyvūnus, šerti gyvūniniais baltymais iš dalies keičiamas Europos Parlamento ir Tarybos reglamento (EB) Nr. 999/2001 IV priedas
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles
                  1
               , ypač į jo 23 straipsnio pirmą pastraipą,
            
            
               kadangi:
            
            
               (1)Reglamentu (EB) Nr. 999/2001 nustatytos užkrečiamųjų spongiforminių encefalopatijų (USE) prevencijos, kontrolės ir likvidavimo taisyklės. Jis taikomas gyvų gyvūnų auginimui ir gyvūninių produktų gamybai, jų pateikimui rinkai ir tam tikrais konkrečiais atvejais – jų eksportui;
            
            
               (2)Reglamento (EB) Nr. 999/2001 7 straipsnio 1 dalyje nustatyta, kad šerti atrajotojus gyvūniniais baltymais draudžiama. To reglamento 7 straipsnio 2 dalyje šio draudimo taikymas išplečiamas gyvūnams, išskyrus atrajotojus, kaip nustatyta IV priedo I skyriuje, o II–V skyriuose nustatytos ir išsamiai apibūdintos tam tikros laikantis specialių sąlygų nuo I skyriuje nustatytų draudimų nukrypti leidžiančios nuostatos;
            
            
               (3)Komisijos komunikate Europos Parlamentui ir Tarybai dėl strategijos dokumento dėl USE 2010–2015 m.
                  2
                (toliau – antrasis kovos su USE veiksmų planas) išdėstyti galimi Sąjungos teisės aktų pakeitimai, kuriais USE prevencijos, kontrolės ir likvidavimo priemonės būtų suderintos su epizootinės galvijų spongiforminės encefalopatijos (GSE) padėties raida. Jame taip pat pabrėžiama, kad bet kokia USE taisyklių peržiūra visų pirma turėtų būti grindžiama mokslinėmis rekomendacijomis. Antrajame kovos su USE veiksmų plane aptariama galiojančių Sąjungos teisės aktų nuostatų dėl draudžiamo neatrajotojų šėrimo peržiūra;
            
            
               (4)remiantis 2007 m. sausio 24 d. ir 2007 m. lapkričio 17 d. Europos maisto saugos tarnybos (toliau – Tarnyba) biologinių pavojų specialistų grupės (BIOHAZ) paskelbtų dviejų mokslinių nuomonių turiniu, antrajame kovos su USE veiksmų plane pripažįstama, kad ūkiniuose neatrajotojuose USE natūraliomis sąlygomis nenustatyta;
            
            
               (5)2018 m. birželio 7 d. Tarnyba priėmė mokslinę nuomonę dėl GSE rizikos, kylančios dėl perdirbtų gyvūninių baltymų, kiekybinio vertinimo peržiūros
                  3
               . Kiekybiniame rizikos vertinime apskaičiuota, kad bendras GSE užkrečiamumas yra keturis kartus mažesnis nei 2011 m. ir tikimasi, kad kasmet pasireikš mažiau nei vienas naujas GSE atvejis;
            
            
               (6)2020 m. rugsėjo 22 d. Tarnyba priėmė mokslinę nuomonę dėl galimos galvijų GSE rizikos, kurią kelia atrajotojų kolageno ir želatinos naudojimas ūkinių neatrajotojų pašaruose
                  4
               . Tarnyba daro išvadą, kad tikimybė, jog galvijų populiacijoje dėl bet kurio iš trijų toje nuomonėje nustatytų rizikos būdų neatsiras naujų GSE atvejų, yra didesnė nei 99 proc. (beveik visiškai užtikrinta);
            
            
               (7)be to, apskaičiuota, kad Sąjungoje kasmet pašalinama apie 100 000 tonų nebevartotinų maisto produktų, kurių sudėtyje yra atrajotojų kolageno ir (arba) želatinos, nes pagal galiojančias šėrimo tais pašarais draudimo taisykles jie negali būti naudojami ūkinių gyvūnų pašaruose;
            
            
               (8)todėl draudimas šerti ūkinius neatrajotojus atrajotojų kilmės kolagenu ir želatina turėtų būti panaikintas;
            
            
               (9)Europos Parlamento ir Tarybos reglamento (EB) Nr. 1069/2009
                  5
                11 straipsniu draudžiama šerti tam tikros rūšies sausumos gyvūnus, išskyrus kailinius gyvūnus, perdirbtais gyvūniniais baltymais, gautais iš tos pačios rūšies gyvūnų kūnų ar jų dalių (šėrimas tos pačios rūšies perdirbtais gyvūnais);
            
            
               (10)antrajame kovos su USE veiksmų plane taip pat pripažįstama, kad rizika, jog neatrajotojai perduos GSE neatrajotojams, yra nedidelė, jei išvengiama šėrimo tos pačios rūšies perdirbtais gyvūnais. Todėl jame daroma išvada, kad būtų galima apsvarstyti galimybę panaikinti draudimą naudoti iš neatrajotojų gautus perdirbtus gyvūninius baltymus neatrajotojų pašaruose, laikantis galiojančio draudimo šerti tos pačios rūšies perdirbtais gyvūnais;
            
            
               (11)2010 m. lapkričio 29 d. Taryba priėmė išvadas dėl antrojo kovos su USE veiksmų plano
                  6
               . Jose teigiama, kad būtina galimo leidimo vėl naudoti iš neatrajotojų gautus perdirbtus gyvūninius baltymus kitų rūšių neatrajotojams šerti sąlyga yra veiksmingi ir patvirtinti analitiniai metodai, kuriais remiantis būtų galima atskirti iš skirtingų rūšių gautus perdirbtus gyvūninius baltymus, ir atlikta dėl atnaujinto leidimo gyvūnų ir visuomenės sveikatai kylančios rizikos analizė;
            
         
         
            
               (12)2012 m. Europos Sąjungos etaloninė gyvūninių baltymų pašaruose laboratorija (EURL-AP) patvirtino naują DNR grindžiamą diagnostikos metodą (PGR), kurį taikant galima pašaruose nustatyti atrajotojų medžiagos kiekį. Patvirtinus šį metodą, 2013 m. buvo galima iš naujo leisti naudoti iš neatrajotojų gautus perdirbtus gyvūninius baltymus akvakultūros gyvūnų pašaruose, kaip nustatyta Komisijos reglamente (ES) Nr. 56/2013
                  7
               ;
            
            
               (13)vėliau atitinkamai 2015 ir 2018 m. EURL-AP taip pat patvirtino PGR metodus, kuriais galima nustatyti kiaulių ar naminių paukščių medžiagos buvimą pašaruose. Todėl jie suteikia galimybę kontroliuoti, ar tinkamai įgyvendinamas draudimas šerti kiaules ir naminius paukščius tos pačios rūšies gyvūnais;
            
            
               (14)2018 m. lapkričio 22 d. paskelbtoje Komisijos ataskaitoje Tarybai ir Europos Parlamentui dėl augalinių baltymų gamybos plėtros Europos Sąjungoje
                  8
                pabrėžiama, kad reikia mažinti Sąjungos priklausomybę nuo baltymų tiekimo iš trečiųjų šalių. Maistingumo požiūriu perdirbti gyvūniniai baltymai yra puiki pašarinė žaliava, kurioje yra didelė lengvai virškinamų maistinių medžiagų, pvz., amino rūgščių ir fosforo, koncentracija ir didelis vitaminų kiekis. Vėl leidus naudoti neatrajotojų kilmės perdirbtus gyvūninius baltymus neatrajotojų pašaruose, sumažėtų ši priklausomybė nuo baltymų iš trečiųjų šalių;
            
            
               (15)turėtų būti vėl leidžiama naminių paukščių pašaruose naudoti iš kiaulių gautus perdirbtus gyvūninius baltymus, o kiaulių pašaruose – iš naminių paukščių gautus perdirbtus gyvūninius baltymus. Turėtų būti taikomi griežti reikalavimai šių produktų rinkimui, gabenimui ir perdirbimui, be to, turėtų būti reguliariai imami mėginiai ir atliekama analizė, kad būtų išvengta bet kokios rizikos ir būtų lengviau patikrinti, ar nėra kryžminės taršos draudžiamais atrajotojų baltymais ir šėrimo tos pačios rūšies perdirbtais gyvūnais;
            
            
               (16)Komisijos reglamentu (ES) 2017/893
                  9
                leista naudoti iš vabzdžių gautus perdirbtus gyvūninius baltymus ir kombinuotuosius pašarus, kurių sudėtyje yra tokių perdirbtų gyvūninių baltymų, akvakultūros gyvūnams šerti. Naminiai paukščiai yra vabzdžiaėdžiai, kiaulės – visaėdžiai gyvūnai, ir ši pašarinė žaliava nekelia susirūpinimo. Todėl iš vabzdžių gautais perdirbtais gyvūniniais baltymais turėtų būti leidžiama šerti naminius paukščius ir kiaules tokiomis pat sąlygomis, kaip ir šeriant akvakultūros gyvūnus;
            
            
               (17)todėl Reglamento (EB) Nr. 999/2001 IV priedas turėtų būti atitinkamai iš dalies pakeistas;
            
            
               (18)šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (EB) Nr. 999/2001 IV priedas iš dalies keičiamas pagal šio reglamento priedą.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 08 17
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 147, 2001 5 31, p. 1.
               
               
                  
                     (2)
                  
                        COM/2010/0384 final, 2010 7 16.
               
               
                  
                     (3)
                  
                        https://efsa.onlinelibrary.wiley.com/doi/full/10.2903/j.efsa.2018.5314
               
               
                  
                     (4)
                  
                        https://efsa.onlinelibrary.wiley.com/doi/full/10.2903/j.efsa.2020.6267
               
               
                  
                     (5)
                  
                        2009 m. spalio 21 d. Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (OL L 300, 2009 11 14, p. 1).
               
               
                  
                     (6)
                  
                        http://register.consilium.europa.eu/pdf/en/10/st13/st13889- ad01re01.en10.pdf
               
               
                  
                     (7)
                  
                        2013 m. sausio 16 d. Komisijos reglamentas (ES) Nr. 56/2013, kuriuo iš dalies keičiami Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles, I ir IV priedai (OL L 21, 2013 1 24, p. 3).
               
               
                  
                     (8)
                  
                        https://ec.europa.eu/info/sites/info/files/food-farming-fisheries/plants_and_plant_products/documents/report-plant-proteins-com2018-757-final_en.pdf
               
               
                  
                     (9)
                  
                        2017 m. gegužės 24 d. Komisijos reglamentas (ES) 2017/893, kuriuo iš dalies keičiamos Europos Parlamento ir Tarybos reglamento (EB) Nr. 999/2001 I ir IV priedų ir Komisijos reglamento (ES) Nr. 142/2011 X, XIV ir XV priedų nuostatos dėl perdirbtų gyvūninių baltymų (OL L 138, 2017 5 25, p. 92).
               
            
      
    ---documentbreak--- 
      
         
         
            
               PRIEDAS 
            
            
               Reglamento (EB) Nr. 999/2001 IV priedas iš dalies keičiamas taip:
            
            
               (1)I skyriaus b punktas pakeičiamas taip:
            
            
               „b)
                     ūkinius neatrajotojus, išskyrus kailinius gyvūnus, šerti: 
            
            
               i)perdirbtais gyvūniniais baltymais; 
            
            
               ii)kraujo produktais; 
            
            
               iii)hidrolizuotais gyvūniniais baltymais; 
            
            
               iv)gyvūniniu dikalcio fosfatu ir trikalcio fosfatu; 
            
            
               v)pašarais, kurių sudėtyje yra i–iv punktuose išvardytų produktų.“;
            
            
               (2)II skyriuje pridedami šie punktai:
            
            
               „f)
                     naminių paukščių pašarams, kurių sudėtyje yra šių pašarinių žaliavų ir kombinuotųjų pašarų:
            
            
               i)iš ūkinių kiaulių gautų perdirbtų gyvūninių baltymų ir kombinuotųjų pašarų, kurių sudėtyje yra tokių perdirbtų gyvūninių baltymų, gaminamų, pateikiamų rinkai ir naudojamų laikantis III skyriuje nustatytų bendrųjų sąlygų ir IV skyriaus G skirsnyje nustatytų specialiųjų sąlygų;
            
            
               ii)iš ūkinių vabzdžių gautų perdirbtų gyvūninių baltymų ir kombinuotųjų pašarų, kurių sudėtyje yra tokių perdirbtų gyvūninių baltymų, gaminamų, pateikiamų rinkai ir naudojamų laikantis III skyriuje nustatytų bendrųjų sąlygų ir IV skyriaus F skirsnyje nustatytų specialiųjų sąlygų;
            
            
               g)kiaulių pašarams, kurių sudėtyje yra šių pašarinių žaliavų ir kombinuotųjų pašarų:
            
            
               i)iš naminių paukščių gautų perdirbtų gyvūninių baltymų ir kombinuotųjų pašarų, kurių sudėtyje yra tokių perdirbtų gyvūninių baltymų, gaminamų, pateikiamų rinkai ir naudojamų laikantis III skyriuje nustatytų bendrųjų sąlygų ir IV skyriaus H skirsnyje nustatytų specialiųjų sąlygų;
            
            
               ii)iš ūkinių vabzdžių gautų perdirbtų gyvūninių baltymų ir kombinuotųjų pašarų, kurių sudėtyje yra tokių perdirbtų gyvūninių baltymų, gaminamų, pateikiamų rinkai ir naudojamų laikantis III skyriuje nustatytų bendrųjų sąlygų ir IV skyriaus F skirsnyje nustatytų specialiųjų sąlygų;“;
            
            
               (3)III skyrius iš dalies keičiamas taip:
            
            
               (a)A skirsnis iš dalies keičiamas taip:
            
            
               i)1 poskirsnio a punktas pakeičiamas taip:
            
         
         
            
               „a) 
                     „birūs iš neatrajotojų gauti perdirbti gyvūniniai baltymai, įskaitant žuvų miltus, iš ūkinių vabzdžių gautus perdirbtus gyvūninius baltymus, iš kiaulių gautus perdirbtus gyvūninius baltymus ir iš naminių paukščių gautus perdirbtus gyvūninius baltymus.“;
            
            
               ii)4 ir 5 punktai pakeičiami taip:
            
            
               „4. 
                     Birūs iš kiaulių gauti perdirbti gyvūniniai baltymai ir birūs kombinuotieji pašarai, kurių sudėtyje yra tokių perdirbtų gyvūninių baltymų, vežami transporto priemonėmis bei talpyklose ir sandėliuojami patalpose, kurios atitinkamai nenaudojamos ūkinių neatrajotojų, išskyrus akvakultūros gyvūnus, pašarams vežti arba sandėliuoti.
            
            
               5. 
                     Nukrypstant nuo 4 punkto, transporto priemonės, talpyklos ir sandėliavimo patalpos, anksčiau naudotos biriems iš kiaulių gautiems perdirbtiems gyvūniniams baltymams ir biriems kombinuotiesiems pašarams, kurių sudėtyje yra tokių perdirbtų gyvūninių baltymų, vežti arba sandėliuoti, gali būti vėliau naudojamos ūkinių neatrajotojų, išskyrus akvakultūros gyvūnus ir naminius paukščius, pašarams vežti arba sandėliuoti, jei siekiant išvengti kryžminės taršos jos prieš tai išvalomos laikantis dokumentais įformintos tvarkos, kurią prieš tai patvirtino kompetentinga institucija.
            
            
               Kai taikoma tokia tvarka, bent dvejus metus saugomi veiksmų seką patvirtinantys dokumentai, kad juos būtų galima pateikti kompetentingai institucijai.“;
            
            
               iii)pridedami šie punktai:
            
            
               „6. 
                     Birūs iš naminių paukščių gauti perdirbti gyvūniniai baltymai ir birūs kombinuotieji pašarai, kurių sudėtyje yra tokių perdirbtų gyvūninių baltymų, vežami transporto priemonėmis bei talpyklose ir sandėliuojami patalpose, kurios atitinkamai nenaudojamos ūkinių neatrajotojų, išskyrus akvakultūros gyvūnus ir kiaules, pašarams vežti arba sandėliuoti.
            
            
               7. 
                     Nukrypstant nuo 6 punkto, transporto priemonės, talpyklos ir sandėliavimo patalpos, anksčiau naudotos biriems iš naminių paukščių gautiems perdirbtiems gyvūniniams baltymams ir biriems kombinuotiesiems pašarams, kurių sudėtyje yra tokių perdirbtų gyvūninių baltymų, vežti arba sandėliuoti, gali būti vėliau naudojamos ūkinių neatrajotojų, išskyrus akvakultūros gyvūnus ir kiaules, pašarams vežti arba sandėliuoti, jei siekiant išvengti kryžminės taršos jos prieš tai išvalomos laikantis dokumentais įformintos tvarkos, kurią prieš tai patvirtino kompetentinga institucija.
            
            
               Kai taikoma tokia tvarka, bent dvejus metus saugomi veiksmų seką patvirtinantys dokumentai, kad juos būtų galima pateikti kompetentingai institucijai;
            
            
               8. 
                     Birūs iš ūkinių vabzdžių gauti perdirbti gyvūniniai baltymai ir birūs kombinuotieji pašarai, kurių sudėtyje yra tokių perdirbtų gyvūninių baltymų, vežami transporto priemonėmis bei talpyklose ir sandėliuojami patalpose, kurios atitinkamai nenaudojamos ūkinių neatrajotojų, išskyrus akvakultūros gyvūnus, naminius paukščius ir kiaules, pašarams vežti arba sandėliuoti.
            
            
               9. 
                     Nukrypstant nuo 8 punkto, transporto priemonės, talpyklos ir sandėliavimo patalpos, anksčiau naudotos biriems iš ūkinių vabzdžių gautiems perdirbtiems gyvūniniams baltymams ir biriems kombinuotiesiems pašarams, kurių sudėtyje yra tokių perdirbtų gyvūninių baltymų, vežti arba sandėliuoti, gali būti vėliau naudojamos ūkinių neatrajotojų, išskyrus akvakultūros gyvūnus, naminius paukščius ir kiaules, pašarams vežti arba sandėliuoti, jei siekiant išvengti kryžminės taršos jos prieš tai išvalomos laikantis dokumentais įformintos tvarkos, kurią prieš tai patvirtino kompetentinga institucija.
            
            
               Kai taikoma tokia tvarka, bent dvejus metus saugomi veiksmų seką patvirtinantys dokumentai, kad juos būtų galima pateikti kompetentingai institucijai;
            
            
               10. 
                     Birūs iš neatrajotojų gauti perdirbti gyvūniniai baltymai, išskyrus žuvų miltus ir iš naminių paukščių, kiaulių ir ūkinių vabzdžių gautus perdirbtus gyvūninius baltymus, ir birūs kombinuotieji pašarai, kurių sudėtyje yra tokių perdirbtų gyvūninių baltymų, vežami transporto priemonėmis bei talpyklose ir sandėliuojami patalpose, kurios nenaudojamos ūkinių neatrajotojų, išskyrus akvakultūros gyvūnus, pašarams vežti arba sandėliuoti.
            
            
               11. 
                     Nukrypstant nuo 10 punkto, transporto priemonės, talpyklos ir sandėliavimo patalpos, anksčiau naudotos tame punkte išvardytiems produktams vežti arba sandėliuoti, gali būti vėliau naudojamos ūkinių neatrajotojų, išskyrus akvakultūros gyvūnus, pašarams vežti arba sandėliuoti, jei siekiant išvengti kryžminės taršos jos prieš tai išvalomos laikantis dokumentais įformintos tvarkos, kurią prieš tai patvirtino kompetentinga institucija.
            
            
               Kai taikoma tokia tvarka, bent dvejus metus saugomi veiksmų seką patvirtinantys dokumentai, kad juos būtų galima pateikti kompetentingai institucijai.“;
            
            
               (b)B skirsnis iš dalies keičiamas taip:
            
            
               i)1 punktas papildomas šiais papunkčiais:
            
            
               „d) 
                     iš ūkinių vabzdžių gautų perdirbtų gyvūninių baltymų;
            
            
               e) 
                     iš kiaulių gautų perdirbtų gyvūninių baltymų;
            
            
               f) 
                     iš naminių paukščių gautų perdirbtų gyvūninių baltymų.“;
            
         
         
            
               ii)3 punkto b papunktis pakeičiamas taip:
            
            
               „b)jie turi laikyti tik neatrajotojus ir:
            
            
               i)jei jie laiko naminius paukščius, jie negamina visaverčio pašaro iš kombinuotųjų pašarų, kurių sudėtyje yra iš naminių paukščių gautų perdirbtų gyvūninių baltymų,
            
            
               ii)jei jie laiko kiaules, jie negamina visaverčio pašaro iš kombinuotųjų pašarų, kurių sudėtyje yra iš kiaulių gautų perdirbtų gyvūninių baltymų;“;
            
            
               (c)C skirsnio a punktas pakeičiamas taip:
            
            
               „a) 
                     iš neatrajotojų gautų perdirbtų gyvūninių baltymų, įskaitant žuvų miltus, iš ūkinių vabzdžių gautus perdirbtus gyvūninius baltymus, iš kiaulių gautus perdirbtus gyvūninius baltymus ir iš naminių paukščių gautus perdirbtus gyvūninius baltymus;“;
            
            
               (d)D skirsnio 1 punkto a papunktis pakeičiamas taip:
            
            
               „a) 
                     iš neatrajotojų gautų perdirbtų gyvūninių baltymų, įskaitant žuvų miltus, iš ūkinių vabzdžių gautus perdirbtus gyvūninius baltymus, iš kiaulių gautus perdirbtus gyvūninius baltymus ir iš naminių paukščių gautus perdirbtus gyvūninius baltymus;“;
            
            
               (4)IV skyrius iš dalies keičiamas taip:
            
            
               (a)D skirsnio a punktas pakeičiamas taip:
            
            
               „a) šiame skirsnyje nurodytiems perdirbtiems gyvūniniams baltymams gaminti naudojami šalutiniai gyvūniniai produktai gaunami iš vienos ar kelių toliau nurodytų vietų:
            
            
               i)pagal Reglamento (EB) Nr. 853/2004 4 straipsnį patvirtintų skerdyklų, kuriose neskerdžiami atrajotojai ir kurias kompetentinga institucija yra įregistravusi kaip neskerdžiančias atrajotojų; 
            
            
               ii)pagal Reglamento (EB) Nr. 853/2004 4 straipsnį patvirtintų pjaustymo įmonių, kuriose neiškaulinėjama ir nepjaustoma atrajotojų mėsa ir kurias kompetentinga institucija yra įregistravusi kaip neiškaulinėjančias ir nepjaustančias atrajotojų mėsos; 
            
            
               iii)i arba ii papunkčiuose nenurodytų įmonių, registruotų arba patvirtintų pagal Reglamento (EB) Nr. 853/2004 4 straipsnį, kurios netvarko atrajotojų produktų ir kurias kompetentinga institucija yra įregistravusi kaip netvarkančias atrajotojų produktų; 
            
            
               iv)Reglamento (EB) Nr. 1069/2009 24 straipsnio 1 dalies h ir i punktuose nurodytos patvirtintos įmonės, kurias kompetentinga institucija yra įregistravusi kaip tvarkančias arba sandėliuojančias tik iš i, ii ir iii punktuose nurodytų įmonių gautus šalutinius neatrajotojų produktus.
            
            
               Nukrypstant nuo pirmos pastraipos i, ii ir iii punktų, kompetentinga institucija gali leisti skersti atrajotojus ir tvarkyti atrajotojų produktus pirmos pastraipos i, ii ir iii punktuose nurodytose įmonėse, gaminančiose šalutinius neatrajotojų produktus, skirtus šiame skirsnyje nurodytiems perdirbtiems gyvūniniams baltymams gaminti.
            
            
               Toks leidimas gali būti suteiktas tik jei kompetentinga institucija, atlikusi patikrinimą vietoje, įsitikina, kad priemonės, kuriomis siekiama užkirsti kelią atrajotojų ir neatrajotojų šalutinių produktų kryžminei taršai, yra veiksmingos.
            
            
               Tokios priemonės pirmiausia turi apimti šiuos būtinuosius reikalavimus:
            
            
               1)neatrajotojai turi būti skerdžiami patalpose, fiziškai atskirtose nuo patalpų, kuriose skerdžiami atrajotojai;
            
            
               2)neatrajotojų produktai turi būti tvarkomi gamybos linijomis, fiziškai atskirtomis nuo linijų, kurios naudojamos atrajotojų produktams tvarkyti;
            
         
         
            
               3)iš neatrajotojų gautų šalutinių gyvūninių produktų surinkimo, sandėliavimo, vežimo ir pakavimo infrastruktūra turi būti atskirta nuo atitinkamos infrastruktūros, skirtos iš atrajotojų gautiems šalutiniams produktams;
            
            
               4)reguliariai imami ir tiriami neatrajotojų šalutinių gyvūninių produktų mėginiai, siekiant nustatyti, ar juose nėra atrajotojų baltymų. Taikomas analizės metodas turi būti moksliškai patvirtintas kaip tinkamas tam tikslui. Mėginių ėmimo ir tyrimo dažnumas nustatomas veiklos vykdytojui atlikus rizikos vertinimą – vieną iš veiklos vykdytojo procedūrų, grindžiamų RVASVT principais.“;
            
            
               (b)F skirsnis pakeičiamas taip:
            
            
               „F SKIRSNIS
            
            
               Specialiosios akvakultūros gyvūnų, naminių paukščių ir kiaulių pašarams skirtų iš ūkinių vabzdžių gautų perdirbtų gyvūninių baltymų ir kombinuotųjų pašarų, kurių sudėtyje yra tokių baltymų, gamybos ir naudojimo sąlygos
            
            
               Taikomos šios specialiosios akvakultūros gyvūnų, naminių paukščių ir kiaulių pašarams skirtų iš ūkinių vabzdžių gautų perdirbtų gyvūninių baltymų ir kombinuotųjų pašarų, kurių sudėtyje yra tokių baltymų, gamybos ir naudojimo sąlygos:
            
            
               (a)Iš ūkinių vabzdžių gauti perdirbti gyvūniniai baltymai turi būti gaminami:
            
            
               i)perdirbimo įmonėse, kurios patvirtintos pagal Reglamento (EB) Nr. 1069/2009 24 straipsnio 1 dalies a punktą ir yra skirtos tik iš ūkinių vabzdžių gautiems produktams gaminti; 
            
            
               ii)laikantis Reglamento (ES) Nr. 142/2011 X priedo II skyriaus 1 skirsnyje nustatytų reikalavimų.
            
            
               Nukrypstant nuo pirmos pastraipos i punkte nustatytos sąlygos, kompetentinga institucija gali leisti gaminti iš ūkinių vabzdžių gautus perdirbtus gyvūninius baltymus perdirbimo įmonėse, perdirbančiose šalutinius kitų rūšių gyvūnų šalutinius produktus.
            
            
               Toks leidimas gali būti suteiktas tik jei kompetentinga institucija, atlikusi patikrinimą, įsitikina, kad priemonės, kuriomis siekiama užkirsti kelią iš ūkinių vabzdžių gautų perdirbtų gyvūninių baltymų ir iš kitų ūkinių gyvūnų gautų perdirbtų gyvūninių baltymų kryžminei taršai, yra veiksmingos.
            
            
               Tokios prevencinės priemonės pirmiausia turi apimti šiuos būtiniausius reikalavimus:
            
            
               –iš atrajotojų arba iš neatrajotojų, išskyrus vabzdžius, gauti perdirbti gyvūniniai baltymai turi būti gaminami uždaroje sistemoje, fiziškai atskirtoje nuo sistemos, naudojamos gaminti iš ūkinių vabzdžių gautus perdirbtus gyvūninius baltymus; 
            
            
               –iš atrajotojų arba neatrajotojų, išskyrus vabzdžius, gauti šalutiniai gyvūniniai produktai turi būti sandėliuojami ir vežami infrastruktūroje, fiziškai atskirtoje nuo infrastruktūros, naudojamos iš ūkinių vabzdžių gautiems šalutiniams gyvūniniams produktams;
            
            
               –iš atrajotojų arba neatrajotojų, išskyrus vabzdžius, gauti perdirbti gyvūniniai baltymai turi būti sandėliuojami ir pakuojami infrastruktūroje, fiziškai atskirtoje nuo infrastruktūros, naudojamos iš ūkinių vabzdžių gautiems gataviems produktams;
            
            
               –reguliariai turi būti imami ir tiriami iš ūkinių vabzdžių gautų perdirbtų gyvūninių baltymų mėginiai, siekiant patikrinti, ar nėra kryžminės taršos iš atrajotojų ar kitų neatrajotojų gautais perdirbtais gyvūniniais baltymais, taikant Reglamento (EB) Nr. 152/2009 VI priede nustatytus analizės metodus gyvūninėms sudedamosioms dalims nustatyti atliekant pašarų kontrolę; mėginių ėmimo ir tyrimo dažnumas nustatomas veiklos vykdytojui atlikus rizikos vertinimą – vieną iš veiklos vykdytojo procedūrų, grindžiamų RVASVT principais; tokio mėginių ėmimo ir tyrimo rezultatai saugomi bent penkerius metus, kad juos būtų galima pateikti kompetentingai institucijai.
            
            
               (b)Kombinuotieji pašarai, kurių sudėtyje yra iš ūkinių vabzdžių gautų perdirbtų gyvūninių baltymų, gaminami įmonėse, kurios:
            
            
               i)turi šiuo tikslu kompetentingos institucijos suteiktą leidimą;
            
            
               ii)yra skirtos gaminti akvakultūros gyvūnų, naminių paukščių arba kiaulių pašarus.
            
            
               Nukrypstant nuo pirmos pastraipos i punkto, nereikalaujama, kad vietos kombinuotųjų pašarų gamintojai turėtų specialų visaverčių pašarų gamybos iš kombinuotųjų pašarų, kurių sudėtyje yra iš ūkinių vabzdžių gautų perdirbtų gyvūninių baltymų, leidimą, jei jie laikosi šių sąlygų:
            
         
         
            
               –yra registruoti kompetentingos institucijos kaip gaminantys visaverčius pašarus iš kombinuotųjų pašarų, kurių sudėtyje yra iš ūkinių vabzdžių gautų perdirbtų gyvūninių baltymų,
            
            
               –jie nelaiko ūkinių gyvūnų, kaip apibrėžta Reglamento (EB) Nr. 1069/2009 3 straipsnio 6 punkto a papunktyje, išskyrus akvakultūros gyvūnus, naminius paukščius, kiaules arba kailinius gyvūnus,
            
            
               –jų gamybai naudojamuose kombinuotuosiuose pašaruose, kurių sudėtyje yra iš ūkinių vabzdžių gautų perdirbtų gyvūninių baltymų, žalių baltymų kiekis yra mažesnis negu 50 %.
            
            
               Nukrypstant nuo pirmos pastraipos ii punkto, kompetentinga institucija, atlikusi patikrinimą vietoje, gali leisti akvakultūros gyvūnams, naminiams paukščiams arba kiaulėms skirtus kombinuotuosius pašarus, kurių sudėtyje yra iš ūkinių vabzdžių gautų perdirbtų gyvūninių baltymų, gaminti įmonėse, kurios taip pat gamina kitiems ūkiniams gyvūnams, išskyrus kailinius gyvūnus, skirtus kombinuotuosius pašarus, jei laikomasi šių sąlygų:
            
            
               –atrajotojų kombinuotųjų pašarų gaminimo, sandėliavimo, vežimo bei pakavimo infrastruktūra turi būti fiziškai atskirta nuo atitinkamos infrastruktūros, kurioje gaminami ir laikomi neatrajotojų kombinuotieji pašarai,
            
            
               –akvakultūros gyvūnams, naminiams paukščiams arba kiaulėms skirtų kombinuotųjų pašarų gaminimo, sandėliavimo, vežimo bei pakavimo infrastruktūra turi būti fiziškai atskirta nuo atitinkamos infrastruktūros, kurioje gaminami ir laikomi kitų neatrajotojų kombinuotieji pašarai,
            
            
               –dokumentai, kuriuose pateikiama išsami informacija apie iš ūkinių vabzdžių gautų perdirbtų gyvūninių baltymų įsigijimą ir naudojimą, taip pat kombinuotųjų pašarų, kurių sudėtyje yra tokių baltymų, pardavimą, turi būti saugomi bent penkerius metus, kad juos būtų galima pateikti kompetentingai institucijai,
            
            
               –reguliariai imami ir tiriami ūkiniams gyvūnams, išskyrus akvakultūros gyvūnus, naminius paukščius ir kiaules, skirtų kombinuotųjų pašarų mėginiai, siekiant patikrinti, ar nėra neleistinų gyvūninių sudedamųjų dalių, taikant Reglamento (EB) Nr. 152/2009 VI priede nustatytus analizės metodus gyvūninėms sudedamosioms dalims nustatyti atliekant pašarų kontrolę; tokio mėginių ėmimo ir tyrimo dažnumas nustatomas veiklos vykdytojui atlikus rizikos vertinimą – vieną iš veiklos vykdytojo procedūrų, grindžiamų RVASVT principais; rezultatai turi būti saugomi bent penkerius metus, kad juos būtų galima pateikti kompetentingai institucijai.
            
            
               (c)Iš ūkinių vabzdžių gautų perdirbtų gyvūninių baltymų prekybos dokumente arba, jei taikoma, pridedamame veterinarijos sertifikate pagal Reglamento (EB) Nr. 1069/2009 21 straipsnio 2 dalį, iš ūkinių vabzdžių gautų perdirbtų gyvūninių baltymų etiketėje ir kombinuotųjų pašarų, kurių sudėtyje yra iš ūkinių vabzdžių gautų perdirbtų gyvūninių baltymų, etiketėje pateikiamas aiškus įrašas pagal šio priedo V skyriaus G skirsnį.“;
            
            
               (c)pridedami šie skirsniai:
            
            
               „G SKIRSNIS
            
            
               Specialiosios naminių paukščių pašarams skirtų iš kiaulių gautų perdirbtų gyvūninių baltymų ir kombinuotųjų pašarų, kurių sudėtyje yra tokių baltymų, gamybos ir naudojimo sąlygos
            
            
               Taikomos šios specialiosios naminių paukščių pašarams skirtų iš kiaulių gautų perdirbtų gyvūninių baltymų ir kombinuotųjų pašarų, kurių sudėtyje yra tokių baltymų, gamybos ir naudojimo sąlygos (toliau – iš kiaulių gauti perdirbti gyvūniniai baltymai):
            
            
               (a)Iš kiaulių gautiems perdirbtiems gyvūniniams baltymams gaminti naudojami šalutiniai gyvūniniai produktai gaunami iš vienos ar kelių toliau nurodytų vietų:
            
            
               i)pagal Reglamento (EB) Nr. 853/2004 4 straipsnį patvirtintų skerdyklų, kuriose neskerdžiami atrajotojai bei naminiai paukščiai ir kurias kompetentinga institucija yra įregistravusi kaip neskerdžiančias atrajotojų ir naminių paukščių; 
            
            
               ii)pagal Reglamento (EB) Nr. 853/2004 4 straipsnį patvirtintų pjaustymo įmonių, kuriose neiškaulinėjama ir nepjaustoma atrajotojų ir naminių paukščių mėsa ir kurias kompetentinga institucija yra įregistravusi kaip neiškaulinėjančias ir nepjaustančias atrajotojų ir naminių paukščių mėsos; 
            
            
               iii)i arba ii papunkčiuose nenurodytų įmonių, registruotų arba patvirtintų pagal Reglamento (EB) Nr. 853/2004 4 straipsnį, kurios netvarko atrajotojų bei naminių paukščių produktų ir kurias kompetentinga institucija yra įregistravusi kaip netvarkančias atrajotojų bei naminių paukščių produktų; 
            
            
               iv)Reglamento (EB) Nr. 1069/2009 24 straipsnio 1 dalies h ir i punktuose nurodytų patvirtintų įmonių, kurias kompetentinga institucija yra įregistravusi kaip tvarkančias arba sandėliuojančias tik iš i, ii ir iii punktuose nurodytų įmonių gautus šalutinius neatrajotojų produktus.
            
            
               Nukrypstant nuo pirmos pastraipos i, ii ir iii punktų, kompetentinga institucija gali leisti skersti atrajotojus bei naminius paukščius ir tvarkyti atrajotojų bei naminių paukščių produktus pirmos pastraipos i, ii ir iii punktuose nurodytose įmonėse, gaminančiose kiaulių šalutinius gyvūninius produktus, skirtus iš kiaulių gautiems perdirbtiems gyvūniniams baltymams gaminti.
            
            
               Toks leidimas gali būti suteiktas tik jei kompetentinga institucija, atlikusi patikrinimą vietoje, įsitikina, kad priemonės, kuriomis siekiama užkirsti kelią atrajotojų arba naminių paukščių ir kiaulių šalutinių gyvūninių produktų kryžminei taršai, yra veiksmingos.
            
         
         
            
               Tokios priemonės pirmiausia turi apimti šiuos būtinuosius reikalavimus:
            
            
               1)kiaulės turi būti skerdžiamos patalpose, fiziškai atskirtose nuo patalpų, kuriose skerdžiami atrajotojai arba naminiai paukščiai;
            
            
               2)kiaulių produktai turi būti tvarkomi gamybos linijomis, fiziškai atskirtomis nuo linijų, kurios naudojamos atrajotojų arba naminių paukščių produktams tvarkyti;
            
            
               3)iš kiaulių gautų šalutinių gyvūninių produktų surinkimo, sandėliavimo, vežimo ir pakavimo infrastruktūra turi būti atskirta nuo atitinkamos infrastruktūros, skirtos iš atrajotojų arba naminių paukščių gautiems šalutiniams gyvūniniams produktams;
            
            
               4)reguliariai imami ir tiriami kiaulių šalutinių gyvūninių produktų mėginiai, siekiant nustatyti, ar juose nėra atrajotojų arba naminių paukščių baltymų. Taikomas analizės metodas turi būti moksliškai patvirtintas kaip tinkamas tam tikslui. Mėginių ėmimo ir tyrimo dažnumas nustatomas veiklos vykdytojui atlikus rizikos vertinimą – vieną iš veiklos vykdytojo procedūrų, grindžiamų RVASVT principais.
            
            
               (b)Iš kiaulių gauti šalutiniai gyvūniniai produktai, skirti iš kiaulių gautiems perdirbtiems gyvūniniams baltymams gaminti, į perdirbimo įmonę vežami transporto priemonėmis ir talpyklose, kurios nenaudojamos iš atrajotojų arba naminių paukščių gautiems šalutiniams gyvūniniams produktams vežti.
            
            
               Nukrypstant nuo pirmos dalies, transporto priemonės ir talpyklos, anksčiau naudotos iš atrajotojų arba naminių paukščių gautiems šalutiniams gyvūniniams produktams vežti, gali būti vėliau naudojamos iš neatrajotojų gautiems šalutiniams gyvūniniams produktams vežti, jei siekiant išvengti kryžminės taršos jos prieš tai kruopščiai išvalomos laikantis dokumentais nustatytos tvarkos, kurią prieš tai patvirtino kompetentinga institucija.
            
            
               Kai taikoma tokia tvarka, veiksmų sekąs patvirtinantys dokumentai saugomi bent dvejus metu, kad juos būtų galima pateikti kompetentingai institucijai.
            
            
               (c)Iš kiaulių gauti perdirbti gyvūniniai baltymai gaminami perdirbimo įmonėse, kurios:
            
            
               i)skirtos perdirbti šalutinius produktus, gautus iš skerdyklų, pjaustymo įmonių ar kitų a punkte nurodytų įmonių;
            
            
               ii)kompetentingos institucijos registruotos kaip neperdirbančios atrajotojų arba naminių paukščių šalutinių produktų.
            
            
               Nukrypstant nuo pirmos pastraipos ii punkto, kompetentinga institucija gali leisti gaminti iš kiaulių gautus perdirbtus gyvūninius baltymus perdirbimo įmonėse, perdirbančiose šalutinius atrajotojų arba naminių paukščių šalutinius produktus.
            
            
               Toks leidimas gali būti suteiktas tik jei kompetentinga institucija, atlikusi patikrinimą, įsitikina, kad priemonės, kuriomis siekiama užkirsti kelią iš atrajotojų arba naminių paukščių gautų perdirbtų gyvūninių baltymų ir iš kiaulių gautų perdirbtų gyvūninių baltymų kryžminei taršai, yra veiksmingos.
            
            
               Tokios prevencinės priemonės pirmiausia turi apimti šiuos būtiniausius reikalavimus:
            
            
               1)iš atrajotojų arba naminių paukščių gauti perdirbti gyvūniniai baltymai turi būti gaminami uždaroje sistemoje, fiziškai atskirtoje nuo sistemos, naudojamos gaminti iš kiaulių gautus perdirbtus gyvūninius baltymus;
            
            
               2)iš atrajotojų ir naminių paukščių gauti šalutiniai gyvūniniai produktai turi būti sandėliuojami ir vežami naudojant infrastruktūrą, fiziškai atskirtą nuo atitinkamos infrastruktūros, skirtos iš kiaulių gautiems šalutiniams gyvūniniams produktams;
            
            
               3)iš atrajotojų ir naminių paukščių gauti perdirbti gyvūniniai baltymai turi būti sandėliuojami ir pakuojami infrastruktūroje, fiziškai atskirtoje nuo atitinkamos infrastruktūros, naudojamos iš kiaulių gautiems gataviems produktams;
            
            
               4)reguliariai turi būti imami ir tiriami iš kiaulių gautų perdirbtų gyvūninių baltymų mėginiai, siekiant patikrinti, ar nėra kryžminės taršos iš atrajotojų ar naminių paukščių gautais perdirbtais gyvūniniais baltymais, taikant Reglamento (EB) Nr. 152/2009 VI priede nustatytus analizės metodus gyvūninėms sudedamosioms dalims nustatyti atliekant pašarų kontrolę; mėginių ėmimo ir tyrimo dažnumas nustatomas veiklos vykdytojui atlikus rizikos vertinimą – vieną iš veiklos vykdytojo procedūrų, grindžiamų RVASVT principais; tokio mėginių ėmimo ir tyrimo rezultatai saugomi bent penkerius metus, kad juos būtų galima pateikti kompetentingai institucijai.
            
            
               (d)Kombinuotieji pašarai, kurių sudėtyje yra iš kiaulių gautų perdirbtų gyvūninių baltymų, gaminami įmonėse, kurios:
            
            
               i)turi šiuo tikslu kompetentingos institucijos suteiktą leidimą;
            
         
         
            
               ii)yra skirtos tik naminių paukščių, akvakultūros gyvūnų ir kailinių gyvūnų pašarų gamybai.
            
            
               Nukrypstant nuo pirmos pastraipos i punkto, nereikalaujama, kad vietos kombinuotųjų pašarų gamintojai turėtų specialų visaverčių pašarų gamybos iš kombinuotųjų pašarų, kurių sudėtyje yra iš kiaulių gautų perdirbtų gyvūninių baltymų, leidimą, jei jie laikosi šių sąlygų:
            
            
               –yra registruoti kompetentingos institucijos kaip gaminantys visaverčius pašarus iš kombinuotųjų pašarų, kurių sudėtyje yra iš kiaulių gautų perdirbtų gyvūninių baltymų,
            
            
               –jie nelaiko ūkinių gyvūnų, kaip apibrėžta Reglamento (EB) Nr. 1069/2009 3 straipsnio 6 punkto a papunktyje, išskyrus naminius paukščius, akvakultūros gyvūnus arba kailinius gyvūnus, 
            
            
               –jų gamybai naudojamuose kombinuotuosiuose pašaruose, kurių sudėtyje yra iš kiaulių gautų perdirbtų gyvūninių baltymų, žalių baltymų kiekis yra mažesnis negu 50 %.
            
            
               Nukrypstant nuo pirmos pastraipos ii punkto, kompetentinga institucija, atlikusi patikrinimą vietoje, gali leisti naminiams paukščiams skirtus kombinuotuosius pašarus, kurių sudėtyje yra iš kiaulių gautų perdirbtų gyvūninių baltymų, gaminti įmonėse, kurios taip pat gamina ūkiniams gyvūnams, išskyrus akvakultūros gyvūnus ir kailinius gyvūnus, skirtus kombinuotuosius pašarus, jei laikomasi šių sąlygų:
            
            
               –atrajotojų kombinuotųjų pašarų gaminimo, sandėliavimo, vežimo bei pakavimo infrastruktūra turi būti fiziškai atskirta nuo atitinkamos infrastruktūros, kurioje gaminami ir laikomi neatrajotojų kombinuotieji pašarai,
            
            
               –kiaulėms skirtų kombinuotųjų pašarų gaminimo, sandėliavimo, vežimo bei pakavimo infrastruktūra turi būti fiziškai atskirta nuo atitinkamos infrastruktūros, kurioje gaminami ir laikomi kitų neatrajotojų kombinuotieji pašarai,
            
            
               –dokumentai, kuriuose pateikiama išsami informacija apie iš kiaulių gautų perdirbtų gyvūninių baltymų įsigijimą ir naudojimą, taip pat kombinuotųjų pašarų, kurių sudėtyje yra tokių baltymų, pardavimą, turi būti saugomi bent penkerius metus, kad juos būtų galima pateikti kompetentingai institucijai,
            
            
               –reguliariai imami ir tiriami ūkiniams gyvūnams, išskyrus naminius paukščius, akvakultūros ir kailinius gyvūnus, skirtų kombinuotųjų pašarų mėginiai, siekiant patikrinti, ar nėra neleistinų gyvūninių sudedamųjų dalių, taikant Reglamento (EB) Nr. 152/2009 VI priede nustatytus analizės metodus gyvūninėms sudedamosioms dalims nustatyti atliekant pašarų kontrolę; tokio mėginių ėmimo ir tyrimo dažnumas nustatomas veiklos vykdytojui atlikus rizikos vertinimą – vieną iš veiklos vykdytojo procedūrų, grindžiamų RVASVT principais; rezultatai turi būti saugomi bent penkerius metus, kad juos būtų galima pateikti kompetentingai institucijai.
            
            
               (e)Iš kiaulių gautų perdirbtų gyvūninių baltymų prekybos dokumente arba, jei taikoma, pridedamame veterinarijos sertifikate pagal Reglamento (EB) Nr. 1069/2009 21 straipsnio 2 dalį, iš kiaulių gautų perdirbtų gyvūninių baltymų etiketėje ir kombinuotųjų pašarų, kurių sudėtyje yra iš kiaulių gautų perdirbtų gyvūninių baltymų, etiketėje pateikiamas aiškus įrašas pagal šio priedo V skyriaus G skirsnį.
            
            
               H SKIRSNIS
            
            
               Specialiosios kiaulių pašarams skirtų iš naminių paukščių gautų perdirbtų gyvūninių baltymų ir kombinuotųjų pašarų, kurių sudėtyje yra tokių baltymų, gamybos ir naudojimo sąlygos
            
            
               Taikomos šios specialiosios kiaulių pašarams skirtų iš naminių paukščių gautų perdirbtų gyvūninių baltymų ir kombinuotųjų pašarų, kurių sudėtyje yra tokių baltymų, gamybos ir naudojimo sąlygos (toliau – iš naminių paukščių gauti perdirbti gyvūniniai baltymai):
            
            
               a)Iš naminių paukščių gautiems perdirbtiems gyvūniniams baltymams gaminti naudojami šalutiniai gyvūniniai produktai gaunami iš vienos ar kelių toliau nurodytų vietų:
            
            
               i)pagal Reglamento (EB) Nr. 853/2004 4 straipsnį patvirtintų skerdyklų, kuriose neskerdžiami atrajotojai bei kiaulės ir kurias kompetentinga institucija yra įregistravusi kaip neskerdžiančias atrajotojų ir kiaulių; 
            
            
               ii)pagal Reglamento (EB) Nr. 853/2004 4 straipsnį patvirtintų pjaustymo įmonių, kuriose neiškaulinėjama ir nepjaustoma atrajotojų bei kiaulių mėsa ir kurias kompetentinga institucija yra įregistravusi kaip neiškaulinėjančias ir nepjaustančias atrajotojų bei kiaulių mėsos; 
            
            
               iii)i arba ii papunkčiuose nenurodytų įmonių, registruotų arba patvirtintų pagal Reglamento (EB) Nr. 853/2004 4 straipsnį, kurios netvarko atrajotojų bei kiaulių produktų ir kurias kompetentinga institucija yra įregistravusi kaip netvarkančias atrajotojų bei kiaulių produktų; 
            
            
               iv)Reglamento (EB) Nr. 1069/2009 24 straipsnio 1 dalies h ir i punktuose nurodytos patvirtintos įmonės, kurias kompetentinga institucija yra įregistravusi kaip tvarkančias arba sandėliuojančias tik iš i, ii ir iii punktuose nurodytų įmonių gautus šalutinius neatrajotojų produktus.
            
            
               Nukrypstant nuo pirmos pastraipos i, ii ir iii punktų, kompetentinga institucija gali leisti skersti atrajotojus bei kiaules ir tvarkyti atrajotojų bei kiaulių produktus pirmos pastraipos i, ii ir iii punktuose nurodytose įmonėse, gaminančiose naminių paukščių šalutinius gyvūninius produktus, skirtus iš naminių paukščių gautiems perdirbtiems gyvūniniams baltymams gaminti.
            
         
         
            
               Toks leidimas gali būti suteiktas tik jei kompetentinga institucija, atlikusi patikrinimą vietoje, įsitikina, kad priemonės, kuriomis siekiama užkirsti kelią atrajotojų arba kiaulių ir naminių paukščių šalutinių gyvūninių produktų kryžminei taršai, yra veiksmingos.
            
            
               Tokios priemonės pirmiausia turi apimti šiuos būtinuosius reikalavimus:
            
            
               1)naminiai paukščiai turi būti skerdžiami patalpose, fiziškai atskirtose nuo patalpų, kuriose skerdžiami atrajotojai arba kiaulės;
            
            
               2)naminių paukščių produktai turi būti tvarkomi gamybos linijomis, fiziškai atskirtomis nuo linijų, kurios naudojamos atrajotojų arba kiaulių produktams tvarkyti;
            
            
               3)iš naminių paukščių gautų šalutinių gyvūninių produktų surinkimo, sandėliavimo, vežimo ir pakavimo infrastruktūra turi būti atskirta nuo atitinkamos infrastruktūros, skirtos iš atrajotojų arba kiaulių gautiems šalutiniams gyvūniniams produktams;
            
            
               4)reguliariai imami ir tiriami naminių paukščių šalutinių gyvūninių produktų mėginiai, siekiant nustatyti, ar juose nėra atrajotojų arba kiaulių baltymų. Taikomas analizės metodas turi būti moksliškai patvirtintas kaip tinkamas tam tikslui. Mėginių ėmimo ir tyrimo dažnumas nustatomas veiklos vykdytojui atlikus rizikos vertinimą – vieną iš veiklos vykdytojo procedūrų, grindžiamų RVASVT principais.
            
            
               b)Iš naminių paukščių gauti šalutiniai gyvūniniai produktai, skirti iš kiaulių gautiems perdirbtiems gyvūniniams baltymams gaminti, į perdirbimo įmonę vežami transporto priemonėmis ir talpyklose, kurios nenaudojamos iš atrajotojų arba naminių paukščių gautiems šalutiniams gyvūniniams produktams vežti.
            
            
               Nukrypstant nuo pirmos dalies, transporto priemonės ir talpyklos, anksčiau naudotos iš atrajotojų arba kiaulių gautiems šalutiniams gyvūniniams produktams vežti, gali būti vėliau naudojamos iš neatrajotojų gautiems šalutiniams gyvūniniams produktams vežti, jei siekiant išvengti kryžminės taršos jos prieš tai kruopščiai išvalomos laikantis dokumentais nustatytos tvarkos, kurią prieš tai patvirtino kompetentinga institucija.
            
            
               Kai taikoma tokia tvarka, veiksmų sekąs patvirtinantys dokumentai saugomi bent dvejus metu, kad juos būtų galima pateikti kompetentingai institucijai.
            
            
               c)Iš naminių paukščių gauti perdirbti gyvūniniai baltymai gaminami perdirbimo įmonėse, kurios:
            
            
               i)skirtos perdirbti šalutinius gyvūninius produktus, gautus iš skerdyklų, pjaustymo įmonių ar kitų a punkte nurodytų įmonių;
            
            
               ii)kompetentingos institucijos registruotos kaip neperdirbančios atrajotojų arba kiaulių šalutinių gyvūninių produktų.
            
            
               Nukrypstant nuo pirmos pastraipos ii punkto, kompetentinga institucija gali leisti gaminti iš naminių paukščių gautus perdirbtus gyvūninius baltymus perdirbimo įmonėse, perdirbančiose atrajotojų arba kiaulių šalutinius gyvūninius produktus.
            
            
               Toks leidimas gali būti suteiktas tik jei kompetentinga institucija, atlikusi patikrinimą, įsitikina, kad priemonės, kuriomis siekiama užkirsti kelią iš atrajotojų arba kiaulių gautų perdirbtų gyvūninių baltymų ir iš naminių paukščių gautų perdirbtų gyvūninių baltymų kryžminei taršai, yra veiksmingos.
            
            
               Tokios prevencinės priemonės pirmiausia turi apimti šiuos būtiniausius reikalavimus:
            
            
               1)iš atrajotojų arba kiaulių gauti perdirbti gyvūniniai baltymai turi būti gaminami uždaroje sistemoje, fiziškai atskirtoje nuo sistemos, naudojamos gaminti iš naminių paukščių gautus perdirbtus gyvūninius baltymus;
            
            
               2)iš atrajotojų arba kiaulių gauti šalutiniai gyvūniniai produktai turi būti sandėliuojami ir vežami naudojant infrastruktūrą, fiziškai atskirtą nuo atitinkamos infrastruktūros, skirtos iš naminių paukščių gautiems šalutiniams gyvūniniams produktams;
            
            
               3)iš atrajotojų arba kiaulių gauti perdirbti gyvūniniai baltymai turi būti sandėliuojami ir pakuojami infrastruktūroje, fiziškai atskirtoje nuo atitinkamos infrastruktūros, naudojamos iš naminių paukščių gautiems gataviems produktams;
            
            
               4)reguliariai turi būti imami ir tiriami iš naminių paukščių gautų perdirbtų gyvūninių baltymų mėginiai, siekiant patikrinti, ar nėra kryžminės taršos iš atrajotojų ar kiaulių gautais perdirbtais gyvūniniais baltymais, taikant Reglamento (EB) Nr. 152/2009 VI priede nustatytus analizės metodus gyvūninėms sudedamosioms dalims nustatyti atliekant pašarų kontrolę; mėginių ėmimo ir tyrimo dažnumas nustatomas veiklos vykdytojui atlikus rizikos vertinimą – vieną iš veiklos vykdytojo procedūrų, grindžiamų RVASVT principais; tokio mėginių ėmimo ir tyrimo rezultatai saugomi bent penkerius metus, kad juos būtų galima pateikti kompetentingai institucijai.
            
            
               d)Kombinuotieji pašarai, kurių sudėtyje yra iš naminių paukščių gautų perdirbtų gyvūninių baltymų, gaminami įmonėse, kurios:
            
         
         
            
               i)turi šiuo tikslu kompetentingos institucijos suteiktą leidimą;
            
            
               ii)yra skirtos tik kiaulių, akvakultūros gyvūnų ir kailinių gyvūnų pašarų gamybai.
            
            
               Nukrypstant nuo pirmos pastraipos i punkto, nereikalaujama, kad vietos kombinuotųjų pašarų gamintojai turėtų specialų visaverčių pašarų gamybos iš kombinuotųjų pašarų, kurių sudėtyje yra iš naminių paukščių gautų perdirbtų gyvūninių baltymų, leidimą, jei jie laikosi šių sąlygų:
            
            
               –yra registruoti kompetentingos institucijos kaip gaminantys visaverčius pašarus iš kombinuotųjų pašarų, kurių sudėtyje yra iš naminių paukščių gautų perdirbtų gyvūninių baltymų,
            
            
               –jie nelaiko ūkinių gyvūnų, kaip apibrėžta Reglamento (EB) Nr. 1069/2009 3 straipsnio 6 punkto a papunktyje, išskyrus kiaules, akvakultūros gyvūnus arba kailinius gyvūnus, 
            
            
               –jų gamybai naudojamuose kombinuotuosiuose pašaruose, kurių sudėtyje yra iš naminių paukščių gautų perdirbtų gyvūninių baltymų, žalių baltymų kiekis yra mažesnis negu 50 %.
            
            
               Nukrypstant nuo pirmos pastraipos ii punkto, kompetentinga institucija, atlikusi patikrinimą vietoje, gali leisti kiaulėms skirtus kombinuotuosius pašarus, kurių sudėtyje yra iš naminių paukščių gautų perdirbtų gyvūninių baltymų, gaminti įmonėse, kurios taip pat gamina ūkiniams gyvūnams, išskyrus akvakultūros gyvūnus ir kailinius gyvūnus, skirtus kombinuotuosius pašarus, jei laikomasi šių sąlygų:
            
            
               –atrajotojų kombinuotųjų pašarų gaminimo, sandėliavimo, vežimo bei pakavimo infrastruktūra turi būti fiziškai atskirta nuo atitinkamos infrastruktūros, kurioje gaminami ir laikomi neatrajotojų kombinuotieji pašarai,
            
            
               –naminiams paukščiams skirtų kombinuotųjų pašarų gaminimo, sandėliavimo, vežimo bei pakavimo infrastruktūra turi būti fiziškai atskirta nuo atitinkamos infrastruktūros, kurioje gaminami ir laikomi kitų neatrajotojų kombinuotieji pašarai,
            
            
               –dokumentai, kuriuose pateikiama išsami informacija apie iš naminių paukščių gautų perdirbtų gyvūninių baltymų įsigijimą ir naudojimą, taip pat kombinuotųjų pašarų, kurių sudėtyje yra tokių baltymų, pardavimą, turi būti saugomi bent penkerius metus, kad juos būtų galima pateikti kompetentingai institucijai,
            
            
               –reguliariai imami ir tiriami ūkiniams gyvūnams, išskyrus naminius paukščius, akvakultūros ir kailinius gyvūnus, skirtų kombinuotųjų pašarų mėginiai, siekiant patikrinti, ar nėra neleistinų gyvūninių sudedamųjų dalių, taikant Reglamento (EB) Nr. 152/2009 VI priede nustatytus analizės metodus gyvūninėms sudedamosioms dalims nustatyti atliekant pašarų kontrolę; tokio mėginių ėmimo ir tyrimo dažnumas nustatomas veiklos vykdytojui atlikus rizikos vertinimą – vieną iš veiklos vykdytojo procedūrų, grindžiamų RVASVT principais; rezultatai turi būti saugomi bent penkerius metus, kad juos būtų galima pateikti kompetentingai institucijai;
            
            
               e)Iš naminių paukščių gautų perdirbtų gyvūninių baltymų prekybos dokumente arba, jei taikoma, pridedamame veterinarijos sertifikate pagal Reglamento (EB) Nr. 1069/2009 21 straipsnio 2 dalį, iš naminių paukščių gautų perdirbtų gyvūninių baltymų etiketėje ir kombinuotųjų pašarų, kurių sudėtyje yra iš naminių paukščių gautų perdirbtų gyvūninių baltymų, etiketėje pateikiamas aiškus įrašas pagal šio priedo V skyriaus G skirsnį.“;
            
            
               (5)V skyrius iš dalies keičiamas taip:
            
            
               (a)A skirsnis pakeičiamas taip:
            
            
               „A SKIRSNIS
            
            
               Sąrašai
            
            
               1.Valstybės narės nuolat atnaujina ir viešai skelbia šiuos sąrašus:
            
            
               (a)skerdyklų, kurios pagal IV skyriaus C skirsnio a punkto pirmą pastraipą registruotos kaip neskerdžiančios atrajotojų, ir leidimus turinčių skerdyklų, iš kurių gali būti surenkamas kraujas, gautas pagal IV skyriaus C skirsnio a punkto antrą, trečią ir ketvirtą pastraipas;
            
            
               (b)skerdyklų, pjaustymo, kitų maisto įmonių ir šalutinių gyvūninių produktų įmonių, kurios atitinkamai registruotos kaip neskerdžiančios atrajotojų, neiškaulinėjančios ir nepjaustančios atrajotojų mėsos ir netvarkančios atrajotojų produktų, ir tvarkančios arba sandėliuojančios tik šalutinius gyvūninius produktus iš maisto įmonių, iš kurių gali būti surenkami šalutiniai gyvūniniai produktai, skirti iš neatrajotojų gautiems perdirbtiems gyvūniniams baltymams gaminti, kaip nustatyta IV skyriaus D skirsnio a punkto pirmoje pastraipoje, ir leidimus turinčių skerdyklų, pjaustymo ir kitų maisto įmonių, iš kurių gali būti surenkami šalutiniai gyvūniniai produktai, skirti iš neatrajotojų gautiems perdirbtiems gyvūniniams baltymams gaminti, kaip nustatyta IV skyriaus D skirsnio a punkto antroje, trečioje ir ketvirtoje pastraipose;
            
            
               (c)skerdyklų, pjaustymo ir kitų maisto įmonių ir šalutinių gyvūninių produktų įmonių, kurios atitinkamai registruotos kaip neskerdžiančios atrajotojų ir naminių paukščių, neiškaulinėjančios ir nepjaustančios atrajotojų bei naminių paukščių mėsos ir netvarkančios atrajotojų bei naminių paukščių produktų, ir tvarkančios arba sandėliuojančios tik šalutinius gyvūninius produktus iš maisto įmonių, iš kurių gali būti surenkami šalutiniai gyvūniniai produktai, skirti iš kiaulių gautiems perdirbtiems gyvūniniams baltymams gaminti, kaip nustatyta IV skyriaus G skirsnio a punkto pirmoje pastraipoje, ir leidimus turinčių skerdyklų, pjaustymo ir kitų maisto įmonių, iš kurių gali būti surenkami šalutiniai gyvūniniai produktai, skirti iš kiaulių gautiems perdirbtiems gyvūniniams baltymams gaminti, kaip nustatyta IV skyriaus G skirsnio a punkto antroje, trečioje ir ketvirtoje pastraipose;
            
         
         
            
               (d)skerdyklų, pjaustymo ir kitų maisto įmonių ir šalutinių gyvūninių produktų įmonių, kurios atitinkamai registruotos kaip neskerdžiančios atrajotojų ir kiaulių, neiškaulinėjančios ir nepjaustančios atrajotojų mėsos bei kiaulių, netvarkančios atrajotojų ir kiaulių produktų, ir tvarkančios arba sandėliuojančios tik šalutinius gyvūninius produktus iš maisto įmonių, iš kurių gali būti surenkami šalutiniai gyvūniniai produktai, skirti iš naminių paukščių gautiems perdirbtiems gyvūniniams baltymams gaminti, kaip nustatyta IV skyriaus H skirsnio a punkto pirmoje pastraipoje, ir leidimus turinčių skerdyklų, pjaustymo ir kitų maisto įmonių, iš kurių gali būti surenkami šalutiniai gyvūniniai produktai, skirti iš naminių paukščių gautiems perdirbtiems gyvūniniams baltymams gaminti, kaip nustatyta IV skyriaus G skirsnio a punkto antroje, trečioje ir ketvirtoje pastraipose;
            
            
               (e)perdirbimo įmonių, kurios pagal IV skyriaus C skirsnio c punkto pirmą pastraipą registruotos kaip perdirbančios tik neatrajotojų kraują, ir leidimus turinčių perdirbimo įmonių, kuriose gaminami kraujo produktai pagal IV skyriaus C skirsnio c punkto antrą, trečią ir ketvirtą pastraipas;
            
            
               (f)perdirbimo įmonių, kurios pagal IV skyriaus D skirsnio c punkto pirmą pastraipą registruotos kaip neperdirbančios atrajotojų šalutinių gyvūninių produktų, ir leidimus turinčių perdirbimo įmonių, kuriose gaminami iš neatrajotojų gauti perdirbti gyvūniniai produktai ir kurios dirba pagal IV skyriaus D skirsnio c punkto antrą, trečią ir ketvirtą pastraipas;
            
            
               (g)perdirbimo įmonių, kurios pagal IV skyriaus G skirsnio c punkto pirmą pastraipą registruotos kaip neperdirbančios atrajotojų ir naminių paukščių šalutinių gyvūninių produktų, ir leidimus turinčių perdirbimo įmonių, kuriose gaminami iš kiaulių gauti perdirbti gyvūniniai produktai ir kurios dirba pagal IV skyriaus G skirsnio c punkto antrą, trečią ir ketvirtą pastraipas;
            
            
               (h)perdirbimo įmonių, kurios pagal IV skyriaus H skirsnio c punkto pirmą pastraipą registruotos kaip neperdirbančios atrajotojų ir kiaulių šalutinių gyvūninių produktų, ir leidimus turinčių perdirbimo įmonių, kuriose gaminami iš naminių paukščių gauti perdirbti gyvūniniai produktai ir kurios dirba pagal IV skyriaus H skirsnio c punkto antrą, trečią ir ketvirtą pastraipas;
            
            
               (i)leidimą turinčių kombinuotųjų pašarų įmonių, pagal III skyriaus B skirsnį gaminančių kombinuotuosius pašarus, kurių sudėtyje yra žuvų miltų, gyvūninio dikalcio ir trikalcio fosfato, iš neatrajotojų gautų kraujo produktų, iš ūkinių vabzdžių gautų perdirbtų gyvūninių baltymų, iš kiaulių gautų perdirbtų gyvūninių baltymų arba iš naminių paukščių gautų perdirbtų gyvūninių baltymų;
            
            
               (j)leidimą turinčių kombinuotųjų pašarų įmonių, pagal IV skyriaus D skirsnio d punktą gaminančių kombinuotuosius pašarus, kurių sudėtyje yra iš neatrajotojų gautų perdirbtų gyvūninių baltymų; be to, leidimą turinčių kombinuotųjų pašarų įmonių, pagal V skyriaus E skirsnio 3 punkto b papunkčio ii įtrauką gaminančių tik eksportuoti iš Sąjungos skirtus kombinuotuosius pašarus arba eksportuoti iš Sąjungos skirtus kombinuotuosius pašarus ir rinkai tiekti skirtus kombinuotuosius pašarus akvakultūros gyvūnams;
            
            
               (k)leidimą turinčių kombinuotųjų pašarų įmonių, pagal IV skyriaus E skirsnio d punktą gaminančių nenujunkytiems ūkiniams atrajotojams šerti skirtus pieno pakaitalus, kurių sudėtyje yra žuvų miltų;
            
            
               (l)leidimą turinčių kombinuotųjų pašarų įmonių, pagal IV skyriaus F skirsnio b punktą gaminančių kombinuotuosius pašarus, kurių sudėtyje yra iš ūkinių vabzdžių gautų perdirbtų gyvūninių baltymų;
            
            
               (m)leidimą turinčių kombinuotųjų pašarų įmonių, pagal IV skyriaus G skirsnio b punktą gaminančių naminiams paukščiams skirtus kombinuotuosius pašarus, kurių sudėtyje yra iš kiaulių gautų perdirbtų gyvūninių baltymų;
            
            
               (n)leidimą turinčių kombinuotųjų pašarų įmonių, pagal IV skyriaus H skirsnio b punktą gaminančių kiaulėms skirtus kombinuotuosius pašarus, kurių sudėtyje yra iš naminių paukščių gautų perdirbtų gyvūninių baltymų;
            
            
               (o)sandėlių, kurių leidimas išduotas pagal III skyriaus A skirsnio 3 punktą arba V skyriaus E skirsnio 3 punkto d papunkčio trečią pastraipą.
            
            
               2.Valstybės narės nuolat atnaujina pagal III skyriaus B skirsnio 3 punktą ir IV skyriaus D skirsnio d punkto ii papunktį, F skirsnio b punkto ii papunktį, G skirsnio d punkto ii papunktį ir H skirsnio d punkto ii papunktį registruotų vietos kombinuotųjų pašarų gamintojų sąrašus.“;
            
            
               (b)C skirsnis iš dalies keičiamas taip:
            
            
               i)2 punktas pakeičiamas taip:
            
            
               „2.
                     Kailiniams gyvūnams arba gyvūnams augintiniams skirti kombinuotieji pašarai, kurių sudėtyje yra iš neatrajotojų gautų perdirbtų gyvūninių baltymų, negaminami įmonėse, kuriose gaminami pašarai ūkiniams gyvūnams, išskyrus kailinius arba akvakultūros gyvūnus.“;
            
            
               ii)pridedamas šis punktas:
            
            
               „3.
                     Nukrypstant nuo 2 punkto:
            
            
               i)kailiniams gyvūnams arba gyvūnams augintiniams skirti kombinuotieji pašarai, kurių sudėtyje yra žuvų miltų, gali būti gaminami įmonėse, gaminančiose pašarus ūkiniams neatrajotojams ir pieno pakaitalus nenujunkytiems atrajotojams šerti;
            
            
               ii)kailiniams gyvūnams arba gyvūnams augintiniams skirti kombinuotieji pašarai, kurių sudėtyje yra iš ūkinių vabzdžių gautų perdirbtų gyvūninių baltymų, gali būti gaminami įmonėse, gaminančiose pašarus naminiams paukščiams arba kiaulėms, jei iš ūkinių vabzdžių gauti perdirbti gyvūniniai baltymai atitinka IV skyriaus F skirsnio a punkto reikalavimus;
            
         
         
            
               iii)kailiniams gyvūnams arba gyvūnams augintiniams skirti kombinuotieji pašarai, kurių sudėtyje yra iš kiaulių gautų perdirbtų gyvūninių baltymų, gali būti gaminami įmonėse, gaminančiose pašarus naminiams paukščiams, jei iš kiaulių gauti perdirbti gyvūniniai baltymai atitinka IV skyriaus G skirsnio a, b ir c punktų reikalavimus;
            
            
               iv)kailiniams gyvūnams arba gyvūnams augintiniams skirti kombinuotieji pašarai, kurių sudėtyje yra iš naminių paukščių gautų perdirbtų gyvūninių baltymų, gali būti gaminami įmonėse, gaminančiose pašarus kiaulėms, jei iš naminių paukščių gauti perdirbti gyvūniniai baltymai atitinka IV skyriaus H skirsnio a, b ir c punktų reikalavimus.“;
            
            
               (c)E skirsnio 3 punktas pakeičiamas taip:
            
            
               „3.
                     Iš neatrajotojų gautus perdirbtus gyvūninius baltymus arba kombinuotuosius pašarus, kurių sudėtyje yra tokių baltymų, eksportuoti leidžiama, jei laikomasi šių sąlygų:
            
            
               (a)iš neatrajotojų gauti perdirbti gyvūniniai baltymai gaminami perdirbimo įmonėse, atitinkančiose IV skyriaus D skirsnio c punkto arba IV skyriaus F skirsnio a punkto i papunkčio arba IV skyriaus G skirsnio c punkto arba IV skyriaus H skirsnio c punkto reikalavimus;
            
            
               (b)kombinuotieji pašarai, kurių sudėtyje yra iš neatrajotojų gautų perdirbtų gyvūninių baltymų, yra pagaminti kombinuotųjų pašarų įmonėse, kurios:
            
            
               i)gamina pagal IV skyriaus D skirsnio d punktą arba IV skyriaus F skirsnio b punktą, IV skyriaus G skirsnio d punktą arba IV skyriaus H skirsnio d punktą arba
            
            
               ii)eksportui skirtus kombinuotuosiuose pašaruose naudotinus perdirbtus gyvūninius baltymus surenka iš perdirbimo įmonių, kurios atitinka a punkto reikalavimus, ir:
            
            
               –yra skirtos gaminti tik eksportui iš Sąjungos skirtus kombinuotuosius pašarus ir yra šiam tikslui patvirtintos kompetentingos institucijos arba
            
            
               –yra skirtos gaminti tik eksportui iš Sąjungos skirtus kombinuotuosius pašarus ir Sąjungos rinkai tiektiniems akvakultūros gyvūnų, naminių paukščių ir kiaulių kombinuotiesiems pašarams ir yra šiam tikslui patvirtintos kompetentingos institucijos;
            
            
               (c)kombinuotieji pašarai, kurių sudėtyje yra iš neatrajotojų gautų perdirbtų gyvūninių baltymų, supakuojami ir paženklinami laikantis Sąjungos teisės aktų arba importuojančios šalies teisinių reikalavimų. Jeigu kombinuotieji pašarai, kurių sudėtyje yra iš neatrajotojų gautų perdirbtų gyvūninių baltymų, nėra paženklinti laikantis Sąjungos teisės aktų, etiketėje įrašoma: „Sudėtyje yra iš neatrajotojų gautų perdirbtų gyvūninių baltymų“.
            
            
               (d)d)eksportuoti iš Sąjungos skirti birūs iš neatrajotojų gauti perdirbti gyvūniniai baltymai ir birūs kombinuotieji pašarai, kurių sudėtyje yra tokių baltymų, vežami transporto priemonėmis bei talpyklose ir sandėliuojami patalpose, kurios nenaudojamos rinkai tiekti skirtiems ūkinių atrajotojų ir neatrajotojų, išskyrus akvakultūros gyvūnus, pašarams atitinkamai vežti arba sandėliuoti. Dokumentai, kuriuose pateikiama išsami informacija apie vežtus arba sandėliuojamus produktus, saugomi bent dvejus metus, kad juos būtų galima pateikti kompetentingai institucijai.
            
            
               Nukrypstant nuo pirmos pastraipos, transporto priemonės, talpyklos ir sandėliavimo patalpos, anksčiau naudotos eksportuoti iš Sąjungos skirtiems biriems iš neatrajotojų gautiems perdirbtiems gyvūniniams baltymams ir biriems kombinuotiesiems pašarams, kurių sudėtyje yra tokių baltymų, vežti arba sandėliuoti, gali būti vėliau naudojamos rinkai tiektiniems ūkinių atrajotojų arba neatrajotojų, išskyrus akvakultūros gyvūnus, pašarams vežti arba sandėliuoti, jei siekiant išvengti kryžminės taršos jos prieš tai išvalomos laikantis dokumentais įformintos tvarkos, kurią prieš tai patvirtino kompetentinga institucija. Kai taikoma tokia tvarka, bent dvejus metus saugomi veiksmų seką patvirtinantys dokumentai, kad juos būtų galima pateikti kompetentingai institucijai;
            
            
               Sandėliai, kuriuose pagal d punkto antros pastraipos nuostatas sandėliuojami birūs iš neatrajotojų gauti perdirbti gyvūniniai baltymai ir birūs kombinuotieji pašarai, kurių sudėtyje yra tokių baltymų, patvirtinami kompetentingos institucijos, patikrinus, ar sandėliai atitinka toje pastraipoje nurodytus reikalavimus.“;
            
            
               (d)pridedamas šis skirsnis:
            
            
               „G SKIRSNIS
            
            
               Dokumentas, pridedamas prie iš ūkinių vabzdžių, kiaulių arba naminių paukščių gautų perdirbtų gyvūninių baltymų ir kombinuotųjų pašarų, kurių sudėtyje yra tokių perdirbtų gyvūninių baltymų, ir jų ženklinimas
            
            
               1.Iš ūkinių vabzdžių, kiaulių ir naminių paukščių gautų perdirbtų gyvūninių baltymų prekybos dokumente arba, jei taikoma, pridedamame veterinarijos sertifikate pagal Reglamento (EB) Nr. 1069/2009 21 straipsnio 2 dalį, ir tų iš ūkinių vabzdžių, kiaulių ir naminių paukščių gautų perdirbtų gyvūninių baltymų etiketėje pateikiamas aiškus įrašas su tokiu tekstu: „Perdirbti gyvūniniai baltymai, gauti iš... [įrašyti atitinkamus ūkinius gyvūnus, iš kurių gauti perdirbti gyvūniniai baltymai, išvardyti 1 lentelės pirmoje skiltyje] negali būti naudojami ūkinių gyvūnų pašarams, išskyrus... [prašome įrašyti atitinkamus ūkinius gyvūnus, kuriuos galima šerti perdirbtais gyvūniniais baltymais, išvardytus 1 lentelės antroje skiltyje]“;
            
            
               2.Kombinuotųjų pašarų, kurių sudėtyje yra iš ūkinių vabzdžių, kiaulių ir naminių paukščių gautų perdirbtų gyvūninių baltymų, etiketėje aiškiai įrašoma: „Sudėtyje yra perdirbtų gyvūninių baltymų, gautų iš... [įrašyti atitinkamus ūkinius gyvūnus, iš kurių gauti perdirbti gyvūniniai baltymai, išvardyti 1 lentelės pirmoje skiltyje] – negalima šerti ūkinių gyvūnų, išskyrus... [prašome įrašyti atitinkamus ūkinius gyvūnus, kuriuos galima šerti perdirbtais gyvūniniais baltymais, išvardytus 1 lentelės antroje skiltyje]“;
            
            
               1 lentelė
            
         
         
            
                     
                        Ūkiniai gyvūnai, iš kurių gauti perdirbti gyvūniniai baltymai
                     
                  
                  
                     
                        Ūkiniai gyvūnai, kuriuos galima šerti perdirbtais gyvūniniais baltymais
                     
                  
               
                     
                        Ūkiniai vabzdžiai
                     
                  
                  
                     
                        Akvakultūros gyvūnai, kailiniai gyvūnai, kiaulės, naminiai paukščiai
                     
                  
               
                     
                        Kiaulės
                     
                  
                  
                     
                        Akvakultūros gyvūnai, kailiniai gyvūnai, naminiai paukščiai
                     
                  
               
                     
                        Naminiai paukščiai 
                     
                  
                  
                     
                        Akvakultūros gyvūnai, kailiniai gyvūnai, kiaulės
                     
                  
               
                     
                        Ūkiniai vabzdžiai ir kiaulės
                     
                  
                  
                     
                        Akvakultūros gyvūnai, kailiniai gyvūnai, naminiai paukščiai
                     
                  
               
                     
                        Ūkiniai vabzdžiai ir naminiai paukščiai
                     
                  
                  
                     
                        Akvakultūros gyvūnai, kailiniai gyvūnai, kiaulės
                     
                  
               
                     
                        Kiaulės ir naminiai paukščiai
                     
                  
                  
                     
                        Akvakultūros gyvūnai, kailiniai gyvūnai
                     
                  
               
                     
                        Ūkiniai vabzdžiai, kiaulės ir naminiai paukščiai
                     
                  
                  
                     
                        Akvakultūros gyvūnai, kailiniai gyvūnai
                     
                  
               
               “.